B4-0383/95

Ψήφισμα σχετικά με τις ελάχιστες προδιαγραφές για τη διατήρηση ζώων σε ζωολογικούς κήπους

Το Ευρωπαϊκό Κοινοβούλιο,

- έχοντας υπόψη τη Συνθήκη Ίδρυσης της Ευρωπαϊκής Κοινότητας, και ειδικότερα το άρθρο 130Σ της συνθήκης αυτής,

- έχοντας υπόψη την πρόταση οδηγίας του Συμβουλίου (COM(91)0177) που ορίζει τις ελάχιστες προδιαγραφές για τη διατήρηση ζώων σε ζωολογικούς κήπους (( ΕΕ C 249 της 24.09.1991, σ. 14.)), και τη γνωμοδότηση που εξέδωσε το Κοινοβούλιο στις 25 Ιουνίου 1993 επί της προτάσεως αυτής (( ΕΕ C 194 της 19.07.1993, σ. 398)),

- έχοντας υπόψη την απάντηση της Επιτροπής σε σχετική ερώτηση (αριθ. 55) κατά την Ώρα των Ερωτήσεων της 14ης Φεβρουαρίου 1995, με την οποία η Επιτροπή εδήλωνε την πρόθεσή της να αποσύρει την πρόταση οδηγίας και να την αντικαταστήσει με πρόταση σύστασης (( Πλήρη πρακτικά της συνεδρίασης της ημέρας αυτής.)),

Α. λαμβάνοντας υπόψη ότι το Πέμπτο Πρόγραμμα Δράσης για το Περιβάλλον προβλέπει μέτρα για την προστασία της φύσης και των ζώων και τονίζει την ανάγκη για μια πραγματική πολιτική πληροφόρησης και κατάρτισης σε περιβαλλοντικά ζητήματα,

Β. υπενθυμίζοντας ότι ο κανονισμός αριθ. 3626/82 του Συμβουλίου σχετικά με την εφαρμογή στην Κοινότητα της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση, όπως τροποποιήθηκε για τελευταία φορά από τον κανονισμό αριθ. 197/90 (( ΕΕ L 29 της 31.01.1990, σ. 1)), προβλέπει, για ζωντανά ζώα ορισμένων ειδών, την υποχρέωση των εισαγωγέων να αποδεικνύουν την ύπαρξη επαρκών εγκαταστάσεων για τη στέγαση και τη φροντίδα των ζώων πρωτού δοθεί άδεια για την εισαγωγή τους στην Ένωση[semigr ] ότι επίσης ο ίδιος κανονισμός απαγορεύει την επίδειξη στο κοινό ζώων ορισμένων ειδών για εμπορικούς σκοπούς, εκτός εάν υπάρχει ρητή εξαίρεση από την απαγόρευση αυτή για εκπαιδευτικούς ή ερευνητικούς σκοπούς, ή προς διευκόλυνση της αναπαραγωγής του είδους,

Γ. επισημαίνοντας ότι οι ζωολογικοί κήποι μπορούν να παίξουν σημαντικό ρόλο στην προστασία ορισμένων ειδών, στην επιστημονική έρευνα και στη διαφώτιση του κοινού,

Δ. κρίνοντας επομένως απαραίτητο να θεσπισθούν ελάχιστες ομοιόμορφες προδιαγραφές για τη διατήρηση των ζώων, την ασφάλεια και την κατάρτιση του προσωπικού και την ασφάλεια και την αγωγή των επισκεπτών ζωολογικών κήπων,

Ε. πιστεύοντας ότι, προκειμένου να εξασφαλισθεί η συμμόρφωση με τις προδιαγραφές αυτές, απαιτείται να διαθέτουν όλοι οι ζωολογικοί κήποι άδεια λειτοργίας, η οποία θα χορηγείται μόνον μετά από επί τόπου επιθεώρηση των χώρων και εγκαταστάσεων,

ΣΤ. τονίζοντας ότι οι αρμόδιες αρχές πρέπει να εποπτεύουν τη συμμόρφωση των ζωολογικών κήπων που διαθέτουν άδεια λειτουργίας με τους όρους της προτεινόμενης οδηγίας, και, εν ανάγκη, να λαμβάνουν τα κατάλληλα μέτρα,

1. καλεί την Επιτροπή να εμμείνει στην πρόταση οδηγίας CΟΜ(91)0177, με την οποία προτείνεται ευρωπαϊκή πολιτική για τους ζωολογικούς κήπους, και να μην την αντικαταστήσει με πρόταση για σύσταση του Συμβουλίου[semigr ]

2. καλεί το Συμβούλιο να εγκρίνει το ταχύτερο κοινή θέση για τις ελάχιστες προδιαγραφές για τη διατήρηση ζώων σε ζωολογικούς κήπους, σύμφωνα με την προαναφερθείσα γνωμοδότηση που ενέκρινε το Κοινοβούλιο στις 25 Ιουνίου 1993[semigr ]

3. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.